\*P/2041709\*



**REPUBLIKA HRVATSKA**

**MINISTARSTVO REGIONALNOGA RAZVOJA**

**I FONDOVA EUROPSKE UNIJE**

**PROGRAM ULAGANJA U INFRASTRUKTURU VJERSKIH ZAJEDNICA NA POTRESOM POGOĐENIM PODRUČJIMA**

KLASA: 402-07/21-01/458

URBROJ: 538-08-1/263-21-1

Zagreb, 20. svibnja 2021. godine

***SADRŽAJ:***

[**1. CILJ PROGRAMA** 3](#_Toc71706076)

[**2. PODRUČJE PROVEDBE PROGRAMA** 3](#_Toc71706077)

[**3. KORISNICI PROGRAMA** 3](#_Toc71706078)

[**4. FINANCIRANJE** 3](#_Toc71706079)

[**5. PODNOŠENJE ZAHTJEVA** 3](#_Toc71706080)

[***5.1. Prihvatljivi podnositelji zahtjeva*** 4](#_Toc71706081)

[***5.2. Prihvatljive građevine*** 4](#_Toc71706082)

[***5.3. Prihvatljive aktivnosti*** 4](#_Toc71706083)

[***5.4. Prihvatljivi troškovi*** 4](#_Toc71706084)

[***5.5. Iznos financiranja*** 4](#_Toc71706085)

[***5.6. Broj prijavljenih zahtjeva po podnositelju*** 5](#_Toc71706086)

[**6. METODOLOGIJA** 5](#_Toc71706087)

[**7. POSTUPCI DO DODJELE SREDSTAVA** 5](#_Toc71706088)

[***7.1. Zaprimanje, administrativna provjera i provjera prihvatljivosti*** 5](#_Toc71706089)

[***7.2. Vrednovanje projektnih prijedloga*** 5](#_Toc71706090)

[***7.3. Prijedlog za odabir*** 5](#_Toc71706091)

[***7.4. Rezervna lista*** 6](#_Toc71706092)

[**8. UGOVARANJE, OBVEZE KORISNIKA I ZAŠTITNI MEHANIZMI** 6](#_Toc71706093)

[***8.1. Ugovor*** 6](#_Toc71706094)

[***8.2. Obveze Korisnika*** 6](#_Toc71706095)

[**9. PROVEDBA PROJEKTA** 6](#_Toc71706096)

[***9.1.*** ***Provedbeno razdoblje*** 6](#_Toc71706097)

[***9.2.*** ***Nabava*** 6](#_Toc71706098)

[***9.3.*** ***Nadzor i kontrola*** 7](#_Toc71706099)

[***9.4.*** ***Završno izvješće*** 7](#_Toc71706100)

[**10. PROMIDŽBA, EDUKACIJA, KOMUNIKACIJA I VIDLJIVOST** 7](#_Toc71706101)

**1. CILJ PROGRAMA**

Područje Republike Hrvatske koje je 28. i 29. prosinca 2020. godine pogodio razoran potres, a koji je svojim opsegom i intenzitetom ugrozio zdravlje i živote stanovnika potresom pogođenih područja, imovinu i okoliš te onemogućio redovito odvijanje svih životnih aktivnosti, oštetio je i građevine u kojima vjerske zajednice obavljaju aktivnosti za zadovoljenje vjerskih, socijalnih, zdravstvenih, obrazovnih i kulturnih potreba u zajednici.

U cilju sprečavanja nastajanja daljnjih šteta na pokretnim i nepokretnim dobrima sakralne i javne namjene u vlasništvu vjerskih zajednica koja služe za zadovoljenje vjerskih, socijalnih, zdravstvenih, obrazovnih i kulturnih potreba u zajednici, osiguranja nastavka nesmetanog i sigurnog održavanja i zadovoljenja potreba lokalnog stanovništva za vjerskim i drugim aktivnostima koje provode vjerske zajednice te očuvanju vrijednosti kulturne baštine, provodi se Program ulaganja u infrastrukturu vjerskih zajednica na potresom pogođenim područjima (u nastavku teksta: Program).

Program zagovara pristup promicanja ravnopravnosti, nediskriminacije i održivog razvoja.

**2. PODRUČJE PROVEDBE PROGRAMA**

Područje provedbe Programa je područje Republike Hrvatske na kojem su nastale štete uslijed potresa 28. i 29. prosinca 2020. godine.

**3. KORISNICI PROGRAMA**

Korisnici su vjerske zajednice, vlasnici pokretnog i nepokretnog dobra sakralne i javne namjene koje služi za zadovoljenje vjerskih, socijalnih, zdravstvenih, obrazovnih i kulturnih potreba u zajednici, a koje je oštećeno u potresu.

**4. FINANCIRANJE**

Sredstva za provedbu Programa osigurana su u „Državnom proračunu Republike Hrvatske za 2021. godinu i projekcijama za 2022. i 2023. godinu“ (Narodne novine, broj 135/20), na aktivnosti K 570341 - Regionalni razvojni projekti.

Predviđeni iznos sredstava za Program iznosi 8.000.000,00 kuna (slovima: osammilijunakunainulalipa) i dodijelit će se projektima koji doprinose cilju Programa.

**5. PODNOŠENJE ZAHTJEVA**

Podnositelj zahtjeva podnosi zahtjev za dodjelu sredstava na temelju Poziva za iskaz interesa (u nastavku teksta: Poziv).

Poziv se objavljuje na službenoj mrežnoj stranici Ministarstva: [www.razvoj.gov.hr](http://www.razvoj.gov.hr) i otvoren je najmanje 30 kalendarskih dana.

***5.1. Prihvatljivi podnositelji zahtjeva***

Prihvatljivi podnositelji zahtjeva su vjerske zajednice koje djeluju na prihvatljivom području provedbe Programa, vlasnici pokretnog i nepokretnog dobra sakralne i javne namjene.

***5.2. Prihvatljive građevine***

Prihvatljive građevine su građevine sakralne i javne namjene u vlasništvu prihvatljivih podnositelja koje služe za zadovoljenje vjerskih, socijalnih, zdravstvenih, obrazovnih i kulturnih potreba u zajednici.

Podnositelj je prilikom predaje zahtjeva dužan dostaviti dokumentaciju o šteti uzrokovanoj potresom na nepokretnom i pokretnom dobru (npr. mišljenje/nalaz/izvješće izvođača radova ili ovlaštene stručne osobe/tijela u kojem je utvrđeno da je zgrada oštećena potresom ili popis štete i fotodokumentacija i sl.).

Javno dostupni podaci provjerit će se uvidom u dostupne registre, te službenim putem temeljem zahtjeva prema nadležnoj instituciji.

***5.3. Prihvatljive aktivnosti***

Prihvatljive aktivnosti su:

* Istražni radovi i izrada projektne dokumentacije za provedbu mjera sanacije šteta od potresa;
* Sanacija šteta od potresa – hitni pripremi radovi, izvođenje radova osiguranja i stabilizacije, sanacija, obnova, popravci i slično;
* Sanacija šteta na pokretnom dobru;
* Radovi na uređenju, prilagodbi i osposobljavanju privremenih (alternativnih) prostora koji nisu oštećeni potresom, radi nastavka nesmetanog odvijanja i održavanja aktivnosti korisnika do obnove i sanacije građevina oštećenih potresom.

U okviru programa nisu prihvatljive aktivnosti za koje su dodijeljena ili će biti dodijeljena financijska sredstva iz drugih programa, natječaja i javnih poziva ili potpora ili se mogu financirati sredstvima drugih natječaja, javnih poziva ili potpora vezanih za provedbu mjera zaštite i sanacije šteta nastalih uslijed potresa.

# ***5.4. Prihvatljivi troškovi***

Prihvatljivi troškovi su: trošak izrade projektno tehničke dokumentacije, troškovi izvođenja radova, trošak usluga nadzora gradnje, opremanje građevina, trošak PDV-a.

***5.5. Iznos financiranja***

* Najviši iznos sredstava koji se može dodijeliti jednom podnositelju iznosi 500.000,00 kuna (slovima: petstotisućakunainulalipa) s PDV-om.
* Neće se financirati projekti čija je vrijednost manja od 50.000,00 kuna (slovima: pedesettisućakunainulalipa) s PDV-om.

***5.6. Broj prijavljenih zahtjeva po podnositelju***

* Jedan podnositelj zahtjeva može podnijeti jedan zahtjev za financiranje projekta.

**6. METODOLOGIJA**

Provedba Programa odvija se kroz sustav odijeljenih uloga dionika u procesu. Nositelj Programa je Uprava za potpomognuta područja koja je odgovorna za programske aktivnosti i za provedbu Programa, dok je procjena projektnih prijedloga i donošenje prijedloga za odabir u nadležnosti Povjerenstva za odabir projekata (u nastavku teksta: Povjerenstvo).

Prema prijedlogu Povjerenstva Odluku o odabiru projekata donosi ministrica regionalnoga razvoja i fondova Europske unije (u nastavku teksta: Ministrica).

**7. POSTUPCI DO DODJELE SREDSTAVA**

***7.1. Zaprimanje, administrativna provjera i provjera prihvatljivosti***

Po zaprimanju zahtjeva obavlja se administrativna provjera koja obuhvaća utvrđivanje kompletnosti i prihvatljivosti zahtjeva s obzirom na propisane uvjete Poziva.

Zahtjev koji udovoljava uvjetima prihvatljivosti naziva se „Projektni prijedlog“.

***7.2. Vrednovanje projektnih prijedloga***

Vrednovanje projektnih prijedloga u nadležnosti je Povjerenstva. U rad Povjerenstva mogu se, po potrebi, uključiti stručne osobe za koje predsjednik Povjerenstva utvrdi da je njihovo sudjelovanje neophodno pri obavljanju određenih zadaća Povjerenstva, ali bez prava odlučivanja. Povjerenstvo u postupku vrednovanja dodjeljuje bodove svakom projektnom prijedlogu u skladu s obrascem procjene kvalitete zahtjeva.

***7.3. Prijedlog za odabir***

Povjerenstvo sastavlja listu prijedloga za odabir koju čine najbolje bodovani projektni prijedlozi, vodeći računa o raspoloživosti sredstava Programa.

Na prijedlog Povjerenstva, Ministrica donosi Odluku o odabiru projekata i potvrđuje iznos financiranja za svaki odabrani projekt.

Dodijeljena sredstva financiranja mogu biti jednaka ili manja od traženih u zahtjevu za dodjelu sredstava.

Nakon što je donesena Odluka o odabiru projekata, projektni prijedlog dobiva naziv „Projekt“, a podnositelj zahtjeva „Korisnik“.

Projekt čini jedna ili više prihvatljivih aktivnosti koje zajednički provode Ministarstvo i Korisnik na prihvatljivoj građevini u provedbenom razdoblju.

Lista odabranih projekata objavljuje se na službenoj mrežnoj stranici Ministarstva [www.razvoj.gov.hr](http://www.razvoj.gov.hr)

***7.4. Rezervna lista***

Svi prihvatljivi projektni prijedlozi koji neće biti odabrani u prvom krugu odabira, činit će Rezervnu listu projekata.

Rezervna lista je polazna osnova za daljnje sukcesivno ugovaranje u slučaju da se neki od odabranih projekata neće moći provesti ili se na pojedinim projektima postignu uštede te ukoliko se osiguraju dodatna sredstva za Program.

**8. UGOVARANJE, OBVEZE KORISNIKA I ZAŠTITNI MEHANIZMI**

***8.1. Ugovor***

Nakon donošenja Odluke o odabiru projekata Ministarstvo s Korisnikom sklapa Ugovor o financiranju (u nastavku teksta: Ugovor).

***8.2. Obveze Korisnika***

Korisnik potpisom Ugovora prihvaća sve uvjete provedbe Programa i u cijelosti snosi odgovornost za provedbu Projekta u svim fazama njegove provedbe.

Korisnik je dužan o svim promjenama koje bi mogle utjecati na provedbu Projekta neizostavno i odmah izvijestiti Ministarstvo, a Ministarstvo će i posebnim uputama, kada isto utvrdi potrebnim, usmjeravati Korisnika u provedbi.

**9. PROVEDBA PROJEKTA**

* 1. ***Provedbeno razdoblje***

Razdoblje provedbe projekata i prihvatljivosti troškova je razdoblje od 1. siječnja 2021. godine do kraja 2022. godine uz mogućnost produžetka roka ukoliko Korisnik iz objektivnih razloga do tog roka ne uspije provesti projekt.

* 1. ***Nabava***

Korisnik provodi postupak nabave u skladu s važećim zakonskim i podzakonskim propisima iz područja javne nabave važećih u trenutku pokretanja postupka nabave.

Nakon provedenog postupka nabave Korisnik dostavlja Ministarstvu potpisanu i pečatom ovjerenu Izjavu da su svi postupci nabave za Projekt provedeni sukladno važećim zakonskim propisima iz područja javne nabave.

* 1. ***Nadzor i kontrola***

Ministarstvo vrši nadzor nad provedbom Projekta, a Korisnik je obvezan provoditi detaljni nadzor te osigurati stručni nadzor nad provedbom projekta.

Korisnik je dužan omogućiti predstavnicima Ministarstva uvid u svu dokumentaciju vezanu uz provođenje Projekta kao i terensku kontrolu Projekta.

* 1. ***Završno izvješće***

Po završetku projekta Korisnik je u roku od 3 mjeseca obvezan dostaviti Završno izvješće o provedbi projekta i opravdati prihvatljive troškove, u skladu s Ugovorom.

**10.** **PROMIDŽBA, EDUKACIJA, KOMUNIKACIJA I VIDLJIVOST**

Komunikacija s podnositeljima zahtjeva i Korisnicima odvija se redovnom i elektroničkom poštom te putem službene mrežne stranice Ministarstva. Korisnici su se dužni pravovremeno informirati o svim fazama provedbe Projekta te Ministarstvo ne snosi odgovornost za propuštene informacije.

Za dodijeljeno financiranje potrebno je osigurati javno informiranje o dodijeljenim sredstvima za provedbu Projekta i na taj način stvoriti njegovu prepoznatljivost u lokalnoj zajednici (primjerenom oznakom na financiranoj građevini, u izviješćima ili objavama koje proizlaze iz Projekta ili tijekom javnih događanja vezanih uz Projekt i slično).